title: Die fetten Jahre sind vorbei
text: Die fetten Jahre sind vorbei (en alemán; Os anyos d'abundancia son rematatos en aragonés), estrenata en Aragón como Los edukadores (Os edukadors en aragonés), ye una cinta austro-alemana d'o anyo 2004 escrita y dirichita por l'austriaco Hans Weingartner y protagonizata por Daniel Brühl. Fue nominata a la Palma d'Oro como millor filme de 2004 en o Festival de Cine de Canas.
  
  A cinta recenta os feitos desvenitos a tres activistas anticapitalistas anarquistas: Jule (Julia Jentsch), Peter (Stipe Erceg) y Jan (Daniel Brühl).
  
  Argumento 
  Jule ye una cambrera que treballa ta pagar a deuda por haber chocato con l'auto carismo d'un millonario (Hardenberg); debito a os compromisos d'a deuda no puet pagar o loguero d'o piso y be de mudar-se con o suyo novio Peter, que comparte piso con o suyo amigo Jan.
  
  Peter marcha de vacanzas a Barcelona, por o que dixa a la suya novia con Jan, qui informa a ista d'as actividatz a las que s'adedican Peter y ell de nueits; os chovens dentran en as casas de personas millonarias, desordenan as cosas y dixan mensaches como "Os suyos diyas d'abundancia son contatos" con o que quieren causar medrana psicolochica a os millonarios, pues no furtan brenca. Jule demanda a Jan dentrar en a casa de Hardenberg, a qui adeuda os diners y que se troba de vacanzas. Dimpués de realizar as suyas actividatz Jule xublida o suyo telefono móbil en a mansión, por o que han de tornar-ie. Ya aintro son vistos por Hardenberg, qui bi torna inesperadament, asinas que deciden de gritar a Peter, qui tamién ha tornato d'o suyo viache y entre os tres prenen como ostache a Hardenberg adugando-lo enta una casa de campo d'un familiar de Jule an que remanen por bells diyas mientres resuelven que han de fer.
  
  Astí se chenera una relación sentimental entre Jan y Jule que afecta la relación d'amistat entre os tres. A la fin deciden de tornar a Hardenberg a casa suya, qui promete no denunciar-los. Dimpués aparentement no cumple a suya promesa y poco dimpués acude con un operativo policial a casa d'os chovens, pero se la troban vueda y en a paret una nota que diz Manche Menschen ändern sich nie (bellas personas nunca no cambean). Peter, Jan y Jule ya han "eslampato" a Barcelona dimpues d'haber solucionato as suyas esferencias y dende asti continan con os suyos plans anticapitalistas.
  
  Vinclos externos 
    Die fetten Jahre sind vorbei en IMDb.
    Pachina web oficial d'a cinta.
  
  Cintas d'Alemanya
  Cintas d'Austria
  Cintas de 2004
  Cintas por títol
  Cintas dirichidas por Hans Weingartner
  Cintas en alemán
  Cintas interpretadas por Daniel Brühl
  Cintas interpretadas por Stipe Erceg
  Cintas interpretadas por Julia Jentsch